FI Euroopan unionin virallinen lehti CE 33/237

(2004/C 33 E/243)

KIRJALLINEN KYSYMYS E-2228/03

esittäjä(t): Jules Maaten (ELDR) komissiolle

(2. heinäkuuta 2003)

Aihe: Rajat ylittävän työn aiheuttavat ongelmat

1. Onko komissio tietoinen rajat ylittävän työn ongelmista, joita esiintyy huolimatta siitä, että sisämarkkinat on toteutettu lähes täydellisesti?

2. Onko komissio tietoinen, että Alankomaiden lainsäädännön mukaan ulkomailla ansaitun eläkkeen siirtäminen alankomaalaiseen vakuutusalan yritykseen on mahdollista ainoastaan, jos eläkettä koskevat säännökset ovat tässä valtiossa samankaltaiset kuin Alankomaissa?

3. Onko komissio tietoinen, että jäsenvaltioiden eläkettä koskevat säännökset poikkeavat yleisesti huomattavasti toisistaan ja työntekijöillä on käytännössä vain rajoitetut mahdollisuudet siirtää ansaittu eläkeoikeus toiseen jäsenvaltioon?

4. Onko komissio kanssani samaa mieltä siitä, että tällainen toiminta hankaloittaa vakavasti työvoiman liikkuvuutta Euroopassa?

5. Aikooko komissio tehdä asian vuoksi jotain?

Anna Diamantopouloun komission puolesta antama vastaus

(12. elokuuta 2003)

Arvoisan parlamentin jäsenen esittämä kysymys koskee ongelmia, joita liittyy rajatyöntekijöiden eläkkeitä koskevaan Alankomaiden lainsäädäntöön.

Komissio ei ole varma, viittaako arvoisa jäsen sosiaaliturvajärjestelmästä maksettaviin eläkkeisiin vai lisäeläkkeisiin/yksityisiin eläkejärjestelmiin.

Asetuksella (ETY) N:o 1408/71 (1) perustetaan sosiaaliturvan mukaisesti maksettavien eläkkeiden alalle sosiaaliturvajärjestelmien yhteensovittamisjärjestelmä niitä henkilöitä varten, jotka muuttavat jäsenvaltioiden välillä, jotta he eivät joudu epäedulliseen asemaan käyttäessään vapaata liikkuvuutta koskevaa oikeuttaan. Henkilön yhteen jäsenvaltioon maksamia sosiaaliturvamaksuja ei yhdistetä tämän toiseen jäsenvaltioon maksamiin sosiaaliturvamaksuihin. Asetuksessa säädetään ainoastaan, että työntekijä saa vanhuuseläkettä kaikista niistä jäsenvaltioista, joissa hän on ollut vakuutettuna yli 12 kuukautta.

Komissio katsoo, että sosiaaliturvajärjestelmän yhteensovittamisesta annetut yhteisön säännöt antavat asianmukaisen suojan henkilöille, jotka muuttavat jäsenvaltioiden välillä. Tämän suojan parantamiseksi edelleen komissio ehdotti kuitenkin vuonna 1998 asetuksen (ETY) N:o 1408/71 uudistamista ja yksinkertaistamista. Komissio toivoo, että ehdotus hyväksytään vuoden 2003 loppuun mennessä.

Komissio tietää hyvin ongelmat, joita aiheutuu työntekijöiden vapaalle liikkuvuudelle, joka on EY:n perustamissopimuksessa taattu perusoikeus, siitä, ettei lisäeläkkeitä voida tällä hetkellä ”siirtää” maasta toiseen. Tältä osin on syytä panna merkille, että 29. kesäkuuta 1998 annetulla neuvoston direktiivillä 98/49/EY (2) suojataan yhteisön alueella liikkuvien palkattujen työntekijöiden ja itsenäisten ammatinharjoittajien lisäeläkeoikeuksia ainoastaan tietyissä olosuhteissa ja tiettyjen edellytysten täyttyessä. Komissio kuulee parhaillaan työmarkkinaosapuolia siitä, olisiko tämän direktiivin lisäksi tarpeen luoda toinen lainsäädäntöväline, jolla varmistettaisiin lisäeläkkeiden siirtäminen maasta toiseen. Komissio odottaa tämän kuulemisen tuloksia, ennen kuin se päättää, mitkä lisätoimet ovat asianmukaisia ja tarpeellisia.

Lisäeläkejärjestelmään tai yksityiseen eläkejärjestelmään maksuja suorittavat saattavat lisäksi kohdata veroesteitä, mikäli näistä eläkejärjestelmistä vastaava yritys sijaitsee jossain muussa jäsenvaltiossa kuin eläkkeen maksaja. Komissio antoi näistä ongelmista tiedonannon vuonna 2001 (3). Komissio tutkii parhaillaan, ovatko joidenkin jäsenvaltioiden soveltamat säännöt yhteensopivia yhteisön oikeuden kanssa.

(1) Uusin konsolidoitu versio: neuvoston asetus (EY) N:o 118/97, annettu 2 päivänä joulukuuta 1996, sosiaaliturvajärjestelmien soveltamisesta yhteisön alueella liikkuviin palkattuihin työntekijöihin, itsenäisiin ammatinharjoittajiin ja heidän perheenjäseniinsä annetun asetuksen (ETY) N:o 1408/71 sekä asetuksen (ETY) N:o 1408/71 täytäntöönpanomenettelystä annetun asetuksen (ETY) N:o 1408/71 muuttamisesta ja saattamisesta ajan tasalle — EYVL L 28, 30.1.1997.

(2) EYVL L 209, 25.7.1998.

(3) KOM(2001) 214 lopullinen, 19.4.2001.